อปท.ในพื้นที่จังหวัดตรัง  เตรียมพร้อมป้องกันและแก้ไขปัญหาอุทกภัย น้ำท่วมฉับพลัน น้ำป่าไหลหลาก และดินโคลนถล่ม
นายสุเทพ   มลสวัสดิ์  ท้องถิ่นจังหวัดตรัง   เปิดเผยว่า  องค์กรปกครองส่วนท้องถิ่นในพื้นที่จังหวัดตรัง   ได้เตรียมความพร้อมป้องกันและแก้ไขปัญหาอุทกภัย น้ำท่วมฉับพลัน น้ำป่าไหลหลากและดินโคลนถล่ม หลังมีฝนตกต่อเนื่องในพื้นที่  ทั้งการเตรียมการก่อนเกิดภัย การดำเนินการขณะเกิดภัยและการดำเนินการหลังเกิดภัย 

ทั้งนี้   เบื้องต้นให้องค์กรปกครองส่วนท้องถิ่นในพื้นที่จังหวัดตรังซ้อมแผนป้องกันและบรรเทาสถานการณ์อุทกภัย  เพื่อให้เกิดทักษะและความคล่องตัวในการปฏิบัติ สามารถช่วยเหลือผู้ประสบภัยได้อย่างทันท่วงที     จัดอาสาสมัครเตือนภัยประจำชุมชน "มิสเตอร์เตือนภัย" จัดหาเครื่องหมายอาณัติสัญญาณแจ้งเตือนภัย และที่สำคัญให้ดำเนินการขจัดสิ่งกีดขวางการระบายน้ำ เช่น การขุดลอกท่อระบายน้ำ การกำจัดผักตบชวาในแม่น้ำลำคลอง และจัดหาพื้นที่รองรับน้ำ (แก้มลิง) เพื่อกักเก็บน้ำไว้ใช้ในฤดูแล้งด้วย